Talle sterf na nóg ŉ skudding Lombok trefReddingswerkers kom by Mount Rinjani bymekaar. Foto: AP Photo. Die Indonesiese eiland Lombok is die afgelope naweek deur nóg ŉ aardbewing getref wat die dood van minstens 13 mense tot gevolg gehad het. Die eiland het Sondag deur die dag verskeie skuddings van tussen 5,4 en 6,3 ervaar en dié skuddings is laat Sondagaand gevolg deur ŉ skudding wat 6,9 gemeet het. Al die skuddings was in die noordoostelike dele van die eiland gesentreer. Time berig die skudding laat Sondagaand het verskeie kragtige naskokke tot gevolg gehad. ŉ Verslaggewer van Associated Press op Lombok het gesê dié skuddings het wydverspreide paniek onder inwoners gesaai en kragonderbrekings veroorsaak. Die skuddings wat deur die dag plaasgevind het, het ŉ modderstorting teen die berghange van Berg Rinjani, ŉ aktiewe vulkaan, veroorsaak. Volgens Time is sowat 1 800 huise vernietig asook voertuie en ŉ gemeenskapsaal. Volgens Sutopo Purwa Nugroho, woordvoerder van die plaaslike rampbestuuragentskap, het ŉ gemeenskapsaal skade gely tydens die skuddings vroeër vandeesmaand. Die skudding van 7 wat Lombok op 5 Augustus getref het, het die lewe van 460 mense geëis, terwyl tienduisende huise vernietig en honderde duisende mense dakloos gelaat is. Indonesië, die wêreld se grootste eilandgroep, is kwesbaar vir aardbewings weens sy ligging in die sogenaamde “ring van vuur” in die Stille Oseaan waar kragtige aardbewings en vulkaniese uitbarstings algemeen is. In Desember 2004 het ŉ massiewe aardbewing ŉ ent weg van die Sumatra-eiland ŉ tsoenami veroorsaak wat die lewe van 230 000 mense in 12 verskillende lande geëis het. Meer as 160 000 mense is in Indonesië dood en die meeste van hierdie sterftes het in Aceh voorgekom.